CELEX: 52017PC0731
Language: lv
Date: 2017-12-04
Title: Priekšlikums PADOMES REGULA, ar ko uz laiku aptur kopējā muitas tarifa autonomos nodokļus dažām tādām precēm, kuras iestrādājamas vai izmantojamas gaisa kuģos, un ar ko atceļ Regulu (EK) Nr. 1147/2002

EIROPAS KOMISIJA
            Briselē, 4.12.2017
            COM(2017) 731 final
            2017/0324(NLE)
            Priekšlikums
            PADOMES REGULA,
            ar ko uz laiku aptur kopējā muitas tarifa autonomos nodokļus dažām tādām precēm, kuras iestrādājamas vai izmantojamas gaisa kuģos, un ar ko atceļ Regulu (EK) Nr. 1147/2002
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               Ar Padomes Regulu (EK) Nr. 1147/2002 uz laiku aptur kopējā muitas tarifa autonomos nodokļus dažām precēm, kuras importē ar lidojumderīguma sertifikātu. Lidojumderīguma sertifikātus (tagad – autorizētus izmantošanas sertifikātus) izdeva valsts aviācijas iestāde tajā valstī, kurā gaisa kuģis reģistrēts, un ar tiem tika apliecināts, ka priekšmeti, kas gaisa kuģī ir iestrādāti, ir ražoti atbilstīgi apstiprinātam dizainam saskaņā ar aviācijas jomā tobrīd piemērojamajiem tiesību aktiem. Ar Padomes Regulu (EK) Nr. 1147/2002 tika vienkāršotas muitas procedūras, kuras piemēro, bez muitas nodokļiem importējot daļas, komponentus un citas preces, ko izmanto gaisa kuģu ražošanā, remontā, apkopē, pārbūvē, pārveidē vai konversijā un kas iepriekš tika importētas atbilstīgi dažādām muitas maksājumu atlikšanas procedūrām (piemēram, “ievešana pārstrādei”, “galapatēriņš” un “uzglabāšana muitas noliktavā”).
            
            
               Daži regulas noteikumi ir jāatjaunina, lai ņemtu vērā tiesiskās un tehnoloģiskās norises. Jo īpaši, lai nodrošinātu atbilstību tiesiskajām norisēm aviācijas nozarē, noteikumos būtu jāatsaucas uz “autorizētiem izmantošanas sertifikātiem” (t. i., Eiropas Aviācijas drošības aģentūras (EASA) 1. veidlapu vai tās ekvivalentu), nevis “lidojumderīguma sertifikātiem”. Tāpat ir novecojis jēdziens “sertifikāta oriģināls”, jo tagad sertifikātus izdod elektroniskā formā.
            
            
               Valstu iestādēm ir atšķirīgi viedokļi par to, vai preces, ko importē ar lidojumderīguma sertifikātu un kam piemēro muitas nodokļu apturēšanu, kā paredzēts Regulā (EK) Nr. 1147/2002, var izmantot vienīgi civilās aviācijas gaisa kuģos, vai arī tās var izmantot gan civilās, gan militārās aviācijas gaisa kuģos. Lai nodrošinātu konsekventu interpretāciju un vienādu īstenošanu, ir nepieciešams precizēt šos noteikumus. Tādēļ ir paredzēts atļaut nodokļu apturēšanu piemērot arī daļām, kas paredzētas militārās aviācijas gaisa kuģiem, ciktāl tām ir pievienots autorizēts izmantošanas sertifikāts vai tā ekvivalents. Šis priekšlikums ir saskaņā ar tiesību aktiem muitas jomā, ar kuriem procedūras “ievešana pārstrādei” vienkāršota noslēgšana tiek attiecināta arī uz militārās aviācijas gaisa kuģiem, jo Komisijas Īstenošanas regulas (ES) 2015/2447 324. panta 1. punkta c) apakšpunktā saistībā ar procedūras “ievešana pārstrādei” vienkāršotu noslēgšanu netiek nošķirti civilās aviācijas gaisa kuģi un tādi gaisa kuģi, kas nav civilās aviācijas gaisa kuģi.
            
            
               Juridiskās noteiktības un regulas vienādas piemērošanas labad ar priekšlikumu Komisija tiks pilnvarota izveidot sarakstu ar Padomes Regulā (EEK) Nr. 2658/87 ietvertajiem kombinētās nomenklatūras kodiem, ar kuriem attiecīgās preces var klasificēt, kā arī to sertifikātu sarakstu, kas uzskatāmi par līdzvērtīgiem EASA 1. veidlapas sertifikātiem. Tas arī ļaus ātri rīkoties, ja šis kodu vai sertifikātu saraksts būs jāgroza. 
            
            
               Lai nodrošinātu juridisko noteiktību un skaidrību, pašreizējā regula būtu jāatceļ, nevis jāgroza. Ar ierosināto jauno regulu tiek precizēts, vienkāršots un samazināts administratīvais slogs uzņēmējiem un muitas administrācijām un tiek atbalstīta ES aeronautikas nozares konkurētspēja.
            
            
               •Saskanība ar spēkā esošajiem noteikumiem konkrētajā politikas jomā
            
            
               Ar pasākumu tiek samazināts administratīvais slogs dalībvalstu muitas dienestiem un aviācijas nozares uzņēmējiem, jo samazinās vajadzība izmantot tādus muitas maksājumu atlikšanas režīmus kā labvēlīgs tarifu režīms precēm sakarā ar to galapatēriņu, vienkāršotā procedūra “ievešana pārstrādei” vai uzglabāšana muitas noliktavā.
            
            
               •Saskanība ar citām Savienības politikas jomām
            
            
               
                  Šis priekšlikums ir saskaņā ar Savienības politiku aviācijas jomā, un tā pamatā ir autorizētu izmantošanas sertifikātu savstarpējās atzīšanas process starp ES un trešām valstīm. Priekšlikums jo īpaši ir saskaņā ar Savienības politiku attiecībā uz kopīgiem noteikumiem civilās aviācijas jomā un Eiropas Aviācijas drošības aģentūras izveidi (Regula (EK) Nr. 216/2008). Turklāt priekšlikums ir saskaņā ar Savienības politiku attiecībā uz gaisa kuģu un aeronavigācijas ražojumu, daļu un ierīču lidojumderīguma uzturēšanu (Regula (EK) Nr. 1321/2014) un attiecībā uz īstenošanas noteikumiem par sertifikāciju attiecībā uz gaisa kuģu un ar tiem saistīto ražojumu, daļu un ierīču lidojumderīgumu un atbilstību vides aizsardzības prasībām, kā arī projektēšanas un ražošanas organizāciju sertifikāciju (Regula (EK) Nr. 748/2012). 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               
                  Šā priekšlikuma juridiskais pamats ir Līguma par Eiropas Savienības darbību (LESD) 31. pants.
               
            
            
               •Subsidiaritāte (neekskluzīvas kompetences gadījumā) 
            
            
               
                  Priekšlikuma tēma ietilpst ES ekskluzīvā kompetencē. Tāpēc subsidiaritātes principu nepiemēro.
               
            
            
               •Proporcionalitāte
            
            
               
                  Priekšlikums atbilst proporcionalitātes principam. Regula paredz vienīgi tos pasākumus, kas ir vajadzīgi, lai sasniegtu izvirzītos mērķus saskaņā ar Līguma par Eiropas Savienību (LES) 5. panta 4. punktu.
               
            
         
         
            
               •Instrumenta izvēle
            
            
               Saskaņā ar LESD 31. pantu “kopējos muitas tarifus nosaka Padome pēc Komisijas priekšlikuma”. Tādēļ piemērots instruments ir Padomes regula.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Ex post izvērtējumi / spēkā esošo tiesību aktu atbilstības pārbaude
            
            
               
                  Līdztekus priekšlikumam un saskaņā ar Padomes Regulas (EK) Nr. 1147/2002 4. pantu Komisija iesniedz Padomei ziņojumu par regulas piemērošanu. Ziņojumā, kura pamatā ir informācija, kas saņemta no dalībvalstīm par laikposmu no 2014. līdz 2016. gadam, ir secināts, ka vienkāršošanas un apturēšanas galvenais pamatojums joprojām ir spēkā. Ir ievērojami samazināts administratīvais slogs uzņēmējiem un muitas administrācijām.
               
               
                  Saskaņā ar ziņojuma rezultātiem pašreizējā regula joprojām ir svarīga un efektīva, jo tā samazina administratīvo slogu muitas ierēdņiem, pieļaujot alternatīvu procedūru tādām īpašajām muitas procedūrām kā galapatēriņa atļauja un tās muitas uzraudzība. Tomēr ir jāprecizē daži pašreizējās regulas noteikumi par autorizētiem sertifikātiem un procedūrām attiecībā uz remontētām precēm. Attiecībā uz efektivitāti ziņojums nepārprotami liecina, ka pašreizējās regulas izmantošana būtiski ietekmē gan uzņēmējus, gan muitas administrācijas. Jo īpaši, salīdzinot lidojumderīguma sertifikāta izmantošanu ar galapatēriņa procedūrai noteikto termiņu, ir redzams, ka laika ietaupījums ir vienāds ar to laiku, kas nepieciešams galapatēriņa procedūras atļaujas saņemšanai.
               
            
            
               •Apspriešanās ar ieinteresētajām personām
            
            
               
                  Komisija organizēja vairākas apspriešanās, kurās tā informēja uzņēmējdarbības aprindas par paredzēto rīcību. Jo īpaši Komisija organizēja vairākas sanāksmes ar Eiropas Aviokompāniju asociāciju un Aviācijas un kosmosa un aizsardzības rūpniecības nozaru asociāciju.  Uzņēmēji pauda vispārēju atbalstu priekšlikumam. Turklāt Komisija apspriedās ar Eiropas Aviācijas drošības aģentūru (EASA). Dalībvalstis tika informētas ar Ekonomikas un tarifu jautājumu darba grupas (ETQG) starpniecību un Muitas kodeksa komitejas Tarifu un statistikas nomenklatūras nodaļas (KN sektors) starpniecību. Dalībvalstis pauda atbalstu Komisijas priekšlikumam.  
               
            
            
               •Ietekmes novērtējums
            
            
               
                  Par šo priekšlikumu nav veikts ietekmes novērtējums, jo nav būtiskas jaunas ekonomikas, vides vai sociālās ietekmes un nav jāveic nekāda politikas izvēle.
               
            
            
               •Normatīvā atbilstība un vienkāršošana
            
            
               Pašreizējā regula ir izrādījusies ļoti izdevīga ES aviācijas un kosmosa nozarei (beznodokļa režīms precēm, uzrādot sertifikātu) un dalībvalstu administrācijām (konkrēta tipa sertifikāta pieņemšana ir mazāk apgrūtinoša nekā iepriekš izmantotie muitas maksājumu atlikšanas režīmi). Pozitīvā ietekme uz nozari atspoguļojas importa, kurā izmanto lidojumderīguma sertifikātus, vērtības pakāpeniskā pieaugumā no 2014. līdz 2016. gadam (aptuveni EUR 11,3 miljardi 2014. gadā, EUR 14,9 miljardi 2015. gadā un EUR 18,5 miljardi 2016. gadā). Komisija iesniedz ziņojumu Padomei par regulas piemērošanu (sk. iepriekš).
            
            
               •Pamattiesības
            
            
               
                  Šis priekšlikums neietekmē pamattiesības.
               
            
            
               4.IETEKME UZ BUDŽETU
            
            
               Šim priekšlikumam nav finansiālas ietekmes. Nozares uzņēmēji varēja izmantot muitas maksājumu atlikšanas režīmus pat pirms Padomes Regulas (EK) Nr. 1147/2002 spēkā stāšanās, un priekšlikums neievieš būtiskas izmaiņas.
            
            
               5.CITI ELEMENTI
            
            
               •Īstenošanas plāni un uzraudzības, izvērtēšanas un ziņošanas kārtība
            
            
               Ierosinātie pasākumi ir jāpārvalda saskaņā ar Eiropas Savienības integrēto tarifu (TARIC), un tos piemēro dalībvalstu muitas administrācijas.
            
            
               2017/0324 (NLE)
            
         
         
            
               Priekšlikums
            
            
               PADOMES REGULA,
            
            
               ar ko uz laiku aptur kopējā muitas tarifa autonomos nodokļus dažām tādām precēm, kuras iestrādājamas vai izmantojamas gaisa kuģos, un ar ko atceļ Regulu (EK) Nr. 1147/2002
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 31. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Ar Padomes Regulu (EK) Nr. 1147/2002
                  1
                kopējā muitas tarifa autonomie nodokļi tika uz laiku apturēti attiecībā uz dažām tādām daļām, komponentiem un citām precēm, kuras iestrādājamas vai izmantojamas civilās aviācijas gaisa kuģos, ja importējot izmanto lidojumderīguma sertifikātus. Ar minēto regulu tika vienkāršotas muitas procedūras, kuras piemēro, bez muitas nodokļiem importējot daļas, komponentus un citas preces, ko izmanto gaisa kuģu ražošanā, remontā, apkopē, pārbūvē, pārveidē vai konversijā. Tomēr, ņemot vērā ievērojamās tehnoloģiskās un tiesiskās norises kopš 2002. gada, Regula (EK) Nr. 1147/2002 ir jāpielāgo un skaidrības labad jāaizstāj. 
            
            
               (2)Saskaņā ar informāciju, kas saņemta no dalībvalstīm, nodokļu apturēšana uz laiku, kura tika ieviesta ar Regulu (EK) Nr. 1147/2002, joprojām ir vajadzīga, lai sasniegtu mērķi mazināt administratīvo slogu gan aviācijas nozares uzņēmējiem, gan dalībvalstu muitas dienestiem, jo būtu apgrūtinoši veikt importu saskaņā ar tādām īpašām procedūrām ar muitas uzraudzību kā galapatēriņš, ievešana pārstrādei vai uzglabāšana muitas noliktavā. Tādēļ nodokļu apturēšana uz laiku būtu jāturpina.
            
            
               (3)Ņemot vērā to, ka parasti aviācijas nozarē izmantoto daļu un komponentu cenas ievērojami pārsniedz to līdzīgo preču cenas, ko izmanto citos nolūkos, risks, ka preces, kuras importē bez muitas nodokļiem, varētu izmantot citās rūpniecības jomās un tādējādi nodokļu apturēšana uz laiku tiktu izmantota ļaunprātīgi, ir ļoti mazs. 
            
            
               (4)Komisijas Regulā (ES) Nr. 748/2012
                  2
                paredzēts, ka daļu drīkst uzstādīt sertificēta tipa ražojumā, ja tai ir klāt autorizēts izmantošanas sertifikāts (EASA 1. veidlapa), kuru izdevusi persona, ko pilnvarojušas aviācijas institūcijas Savienībā. Tādēļ muitas nodokļu apturēšanai būtu jāpiemēro nosacījums, ka jāiesniedz autorizēts izmantošanas sertifikāts.
            
            
               (5)Turklāt alternatīvi autorizētiem izmantošanas sertifikātiem (EASA 1. veidlapa) būtu jāpieņem arī līdzvērtīgi sertifikāti, ko izdod trešās valstis, un sertifikāti, kuri izdoti atbilstīgi divpusējiem aviācijas drošības nolīgumiem ar Savienību pirms Eiropas Aviācijas drošības aģentūras (EASA) izveides.
            
            
               (6)Ņemot vērā to, ka daži sertifikāti tiek izsniegti tikai elektroniski, nodokļu apturēšanas nolūkos būtu jābūt iespējai iesniegt sertifikātus, izmantojot vai nu elektroniskas datu apstrādes metodes, vai citus līdzekļus.
            
            
               (7)Ja sertifikātu nevar iesniegt, deklarējot preci laišanai brīvā apgrozībā, preču pārdevējam būtu jāsniedz deklarācija, kas ietver sertifikāta atsauces numuru, lai dalībvalstu muitas dienesti varētu pārbaudīt ražojumus, kuri tiek laisti brīvā apgrozībā.  
            
            
               (8)Ja muitas dienestiem ir pietiekams pamats domāt, ka sertifikāti ir viltoti, tad šiem dienestiem būtu jāspēj pieprasīt valsts aviācijas iestādes pārstāvim sniegt eksperta atzinumu uz importētāja rēķina. Tomēr, lai neradītu uzņēmējiem nevajadzīgu slogu, pirms šādas rīcības muitas dienestiem būtu jāņem vērā importējamo preču apjoms, nodokļa summa, kas būtu maksājama, ja šajā regulā noteiktā nodokļu apturēšana nebūtu piemērojama, un risks, ka eksperta atzinuma izmaksas varētu pārsniegt importētāja ieguvumu no nodokļu apturēšanas, ja saskaņā ar eksperta atzinumu minēto sertifikātu izsniegšanas noteikumi nav pārkāpti.
            
            
               (9)Lai nodrošinātu vienādus nosacījumus šīs regulas īstenošanai, būtu jāpiešķir īstenošanas pilnvaras Komisijai izveidot sarakstu ar Padomes Regulā (EEK) Nr. 2658/87
                  3
                izklāstītās kombinētās nomenklatūras pozīcijām, apakšpozīcijām un kodiem, ar ko klasificē preces, kurām saskaņā ar šo regulu var piemērot nodokļu apturēšanu, izveidot sarakstu ar sertifikātiem, kas ir līdzvērtīgi autorizētiem izmantošanas sertifikātiem (EASA 1. veidlapa), kā arī izstrādāt veidni deklarācijai, kuru var iesniegt muitas dienestiem, ja sertifikātu nevar iesniegt, deklarējot preces laišanai brīvā apgrozībā. Minētās pilnvaras būtu jāizmanto saskaņā ar Eiropas Parlamenta un Padomes Regulu (ES) Nr. 182/2011
                  4
               .
            
            
               (10)Regula (EK) Nr. 1147/2002 būtu jāatceļ, ņemot vērā plašās ar šo regulu ieviestās izmaiņas attiecībā uz precēm, kam var piemērot muitas autonomo nodokļu apturēšanu, autorizētiem izmantošanas sertifikātiem un procedūrām, kā arī skaidrības labad,  
            
            
               IR PIEŅĒMUSI ŠO REGULU.
            
            
               1. pants
            
            
               Kopējā muitas tarifa autonomos nodokļus, kas noteikti Regulā (EEK) Nr. 2658/87, aptur attiecībā uz tādām daļām, komponentiem un citām precēm, kuras iestrādājamas vai izmantojamas gaisa kuģos un minēto gaisa kuģu daļās to ražošanas, remonta, apkopes, pārbūves, pārveides vai konversijas laikā. 
            
         
         
            
               Komisija ar īstenošanas aktiem izveido sarakstu ar Regulā (EEK) Nr. 2658/87 izklāstītās kombinētās nomenklatūras pozīcijām, apakšpozīcijām un kodiem, ar ko klasificē preces, kurām var piemērot nodokļu apturēšanu. Minētos īstenošanas aktus pieņem saskaņā ar pārbaudes procedūru, kas minēta 4. pantā.
            
            
               2. pants
            
            
               1.Lai precēm varētu piemērot 1. pantā noteikto nodokļu apturēšanu, deklarētājs, iesniedzot muitas deklarāciju laišanai brīvā apgrozībā, muitas dienestiem iesniedz autorizētu izmantošanas sertifikātu (EASA 1. veidlapa), kas norādīts Regulas (ES) Nr. 748/2012 I pielikuma I papildinājumā, vai līdzvērtīgu sertifikātu. Muitas deklarācijā par laišanu brīvā apgrozībā tiek iekļauta norāde uz  sertifikāta atsauces numuru. 
            
            
               Sertifikātu iesniedz, izmantojot elektroniskās datu apstrādes metodes vai citus līdzekļus. 
            
            
               Komisija ar īstenošanas aktiem izveido sarakstu ar sertifikātiem, kuri uzskatāmi par līdzvērtīgiem autorizētam izmantošanas sertifikātam (EASA 1. veidlapa). Minētos īstenošanas aktus pieņem saskaņā ar pārbaudes procedūru, kas minēta 4. pantā. 
            
            
               2.Atkāpjoties no 1. punkta, ja sertifikātu nevar iesniegt, deklarējot preces laišanai brīvā apgrozībā, deklarētājs tai vietā var sniegt deklarāciju uz rēķina vai tam pievienota dokumenta. Deklarācijā tiek iekļauts sertifikāta atsauces numurs. Attiecībā uz remonta vai apkopes vajadzībām importētām precēm, kuras ir zaudējušas to lidojumderīguma statusu, deklarācijā ir atsauce uz sākotnējā sertifikāta numuru.
            
            
               Deklarāciju paraksta preču pārdevējs. 
            
            
               Deklarāciju sagatavo saskaņā ar veidni, ko Komisija izstrādājusi ar īstenošanas aktu. Minētos īstenošanas aktus pieņem saskaņā ar pārbaudes procedūru, kas minēta 4. pantā. 
            
            
               3. pants
            
            
               Ja muitas dienestiem ir pietiekams pamats domāt, ka saskaņā ar 2. panta 1. punktu iesniegtais sertifikāts ir viltots, tie var pieprasīt valsts aviācijas iestādes pārstāvja eksperta atzinumu. Izmaksas par eksperta atzinumu sedz importētājs. 
            
            
               Lemjot par to, vai pieprasīt eksperta atzinumu, muitas dienesti ņem vērā importējamo preču apjomu, nodokļa summu, kas būtu maksājama, ja šajā regulā noteiktā nodokļu apturēšana nebūtu piemērojama, un risku, ka eksperta atzinuma izmaksas varētu pārsniegt importētāja ieguvumu no nodokļu apturēšanas, ja saskaņā ar eksperta atzinumu minēto sertifikātu izsniegšanas noteikumi nav pārkāpti.
            
            
               4. pants
            
            
               Komisijai palīdz Muitas kodeksa komiteja, kas izveidota ar Eiropas Parlamenta un Padomes Regulas (ES) Nr. 952/2013
                  5
                285. pantu. Minētā komiteja ir komiteja Regulas (ES) Nr. 182/2011 nozīmē.
            
            
               Ja ir atsauce uz šo punktu, piemēro Regulas (ES) Nr. 182/2011 5. pantu. 
            
            
               5. pants
            
            
               Regulu (EK) Nr. 1147/2002 atceļ. Atsauces uz atcelto regulu uzskata par atsaucēm uz šo regulu.
            
            
               6. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
            
               To piemēro no [2018. gada 1. marta].
            
         
         
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
            
               TIESĪBU AKTA PRIEKŠLIKUMA FINANŠU PĀRSKATS
            
            
               1.PRIEKŠLIKUMA/INICIATĪVAS KONTEKSTS 
            
            
               Padomes regula, ar ko uz laiku aptur kopējā muitas tarifa autonomos nodokļus dažām tādām precēm, kuras iestrādājamas vai izmantojamas gaisa kuģos, un ar ko atceļ Regulu (EK) Nr. 1147/2002
            
            
               2.BUDŽETA POZĪCIJAS
            
            
               X
                     Priekšlikumam nav finansiālas ietekmes
            
            
               ◻ Priekšlikumam nav finansiālas ietekmes uz izdevumiem, taču ir finansiāla ietekme uz ieņēmumiem, proti, šāda:
            
            
               (EUR miljonos, viena zīme aiz komata)
            
            
                     
                  
                  
                     
                  
               
                     
                        Budžeta pozīcija
                     
                  
                  
                     
                        Ieņēmumi
                     
                     
                  
                  
                     
                        12 mēnešu periods, kas sākas dd/mm/gggg
                     
                  
                  
                     
                        [2017. gads]
                     
                  
               
                     
                  
                  
                     
                  
                  
                     
                  
                  
                     
                  
               
            
                     
                        Stāvoklis pēc rīcības
                     
                  
               
                     
                        Budžeta pozīcija
                     
                  
                  
                     
                  
               
                     
                  
                  
                     
                  
               
                     
                  
                  
                     
                  
               
               Šim priekšlikumam nav finansiālas ietekmes. Uzņēmēji šajā nozarē varēja izmantot muitas maksājumu atlikšanas režīmus (piemēram, procedūras “ievešana pārstrādei”, “galapatēriņš”, “uzglabāšana muitas noliktavā”) pat pirms Padomes Regulas (EK) Nr. 1147/2002 stāšanās spēkā, un pašreizējais priekšlikums neievieš būtiskas izmaiņas esošajos tiesību aktos. 
            
            
               Informācijas nolūkos – lēstie muitas nodokļi, kas atbilst preču ar lidojumderīguma sertifikātiem importa apjomam ES, 2016. gadā varētu sasniegt EUR 560 miljonus.  
            
            
            
               3.KRĀPŠANAS APKAROŠANAS PASĀKUMI
            
            
               Regulas 3. pantā ir noteikts, ka muitas dienesti uz importētāja rēķina var pieprasīt valsts aviācijas iestādes pārstāvja eksperta atzinumu, ja tām ir iemesls uzskatīt, ka sertifikāti ir viltoti.
            
            
         
         
            
                  
                     (1)
                  
                        Padomes 2002. gada 25. jūnija Regula (EK) Nr. 1147/2002, ar ko uz laiku atliek kopējā muitas tarifa autonomos nodokļus dažām precēm, kuras ieved ar lidojumderīguma sertifikātu (OV L 170, 29.6.2002., 8. lpp.).
               
               
                  
                     (2)
                  
                        Komisijas 2012. gada 3. augusta Regula (ES) Nr. 748/2012, ar ko paredz īstenošanas noteikumus par sertifikāciju attiecībā uz gaisa kuģu un ar tiem saistīto ražojumu, daļu un ierīču lidojumderīgumu un atbilstību vides aizsardzības prasībām, kā arī projektēšanas un ražošanas organizāciju sertifikāciju (
                  
                     OV L 224, 21.8.2012., 1. lpp.
                  
                  ). 
               
               
                  
                     (3)
                  
                  
                        Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).
                  
               
               
                  
                     (4)
                  
                        Eiropas Parlamenta un Padomes 2011. gada 16. februāra Regula (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu (OV L 55, 28.2.2011., 13. lpp.).
               
               
                  
                     (5)
                  
                        Eiropas Parlamenta un Padomes 2013. gada 9. oktobra Regula (ES) Nr. 952/2013, ar ko izveido Savienības Muitas kodeksu (OV L 269, 10.10.2013., 1. lpp.).